google/wiki40b huggingface dataset:
Tallumpaviljongen

Tallumpaviljongen (eller Tallum Paviljongen som den opprinnelig het) ble tegnet i 1922 av Gunnar Asplund og ble innviet i 1923. Bygningen ligger i den sørlige delen av Skogskirkegården som siden 1994 er en del av Unescos verdensarv.
Navnet stammer fra Gunnar Asplunds og Sigurd Lewerentz konkurransebidrag til arkitektkonkurransen om Skogskirkegården i 1915. Deres bidrag hadde mottoet "Tallum". Bygningen var fra begynnelsen av formodentlig ment å være midlertidig, men ble stående og fungerte fram til 1981 som kirkegårdsforvaltningens driftsbygning.
De pyramideformede takene ble sannsynligvis inspirert av tidens interesse for klassiske former slik som 1700-talls arkitekter som Claude Nicolas Ledoux eller Étienne-Louis Boullée brukte dem. De spisse formene og farvesetningen med grønt tak og grønne fasader kan også være et arkitektonisk grep for å få bygningen til å smelte inn i furuskogen.
Tallumpaviljongen er en trebygning som består av to parallella bygningskropper som er sammenkoblet av en kort korridor på nordsiden, her ligger også hovedinngangen. Mellom bygningsdelene finnes en stenlagt innergård som åpner seg mot sør. Innergårdens fasader er holdt i gul farge. Tallumpaviljongen ble renovert og ombygd i 1998, og fungerer nå som Visitors Center. Den vestlige bygningsdelen inneholder en kafé og den østlige brukes av kirkegårdsforvaltningen som et lite museum og informasjonssenter for Skogskirkegårdens arkitektur og kunstnerlige utforming. Her finnes blant annet Lewerentz' lenestol for officiantrummet i Uppståndelsekapellet, Asplunds enkle trestol for venterommene i Skogskrematoriet og Carl Milles lille Dødsengelen.
Neolucanus marginatus

Utseende

En nokså stor (opptil 44 millimeter) og bred, blank, svart hjortbille, dekkvingene gulbrune til brunrøde med et svart, kileformet midtparti. Hannens kjever er omtrent så lange som hodet, knivformede med små tenner på innersiden. Hodet har et rundet framspring under og foran hvert fasettøye. Pronotum er avrundet, stort og bredt, kraftig innsnevret bakerst. Dekkvingene er rundede og hvelvede, beina er svarte. Hunnen ligner hannen bortsett fra at kjevene ikke er like forstørrede, kroppsformen er litt bredere.

Utbredelse

Arten er utbredt i Sørøst-Asia: det østligste India, Laos og det sørlige Kina (Yunnan).
São Miguel de Acha

São Miguel de Acha er et freguesia (sogn) i kommunen Idanha-a-Nova i det portugisiske distriktet Castelo Branco.
Fylkesvei 3390

Fylkesvei 3390 går mellom Veum/Øyane og Aslestad i Fyresdal kommune. Veien er 14,8 km lang.
Frem til 2019 hadde veien betegnelsen Fylkesvei 405.
Vanylven Golfklubb

Vanylven Golfklubb ble etablert i 1998. Klubben har en 9-hullsbane ved Eidsåvoll. Par på banen er 68.
Bujagali vannkraftverk

Bujagali vannkraftverk er en demning med et vannkraftverk ved Bujagari-fallene langt oppe i elva Nilen, 8 km nedenfor Owen Falls-demningen i Viktoriasjøen, og 12 km nord (nedenfor) byen Jinja i det sørøstre Uganda. Kraftverket ble åpnet i 2012, og har en totalt installert vannkrafteffekt på 250 MW. Det får fem turbiner, hver på 50 MW.
Prosjektet ble planlagt fram til 2001, men stoppet i 2002 på grunn av oppdaging av korrupsjon. Et britisk konsulentselskap som arbeidet for et Veidekke-ledet konsortium ble i 2002 satt under etterforskning for korrupsjon Det amerikanske selskapet AES trakk seg fra prosjektet i 2003, i 2005 ble et nytt prosjekt i regi av konsortiet Bujagali Energy Limited godkjent i Verdensbanken. I 2008 ble utbyggingen gjenopptatt. Det har vært protester mot utbyggingen, som gir en oversvømming som førte til flytting av minst 8 700 personer fram til 2001.
Lyngdal tingrett

Lyngdal tingrett var en tingrett i Vest-Agder. Den ble opprettet som Lyngdal sorenskriveri etter kongelig resolusjon 25. september 1809, da Lister sorenskriveri ble delt i Lyngdal og Flekkefjord sorenskriverier. Sorenskriveriet hadde navn etter Lyngdal og bestod av tinglagene Foss, Berg, Vats og Helvig. Senere ble Øydne skilt fra Vats som eget tinglag, mens Foss ble delt i Søndre Undal og Nordre Undal tinglag. Øydne tinglag (Bjelland og Grindheim) ble overført fra Lyngdal sorenskriveri til Mandal sorenskriveri ved kongelig resolusjon 12. juli 1856. Tinglagene Nordre og Søndre Undal ble overført til Mandal sorenskriveri ved kongelig resolusjon 14. juli 1859. Fra 01. januar 1992 ble navnet endret fra Lyngdal sorenskriveri til Lyngdal tingrett, som senere er slått sammen med Flekkefjord tingrett til Lister tingrett.

Arkiv

Arkivet etter Lyngdal sorenskriveri er avlevert til Statsarkivet i Kristiansand.  Arkivet har et omfang på 148 hyllemeter.
Fáhccabealli

Fáhccabealli (norsk: Trollholmgrunnen) er en fiskegrunne utenfor Trollholmsund i Porsangerfjorden i Finnmark. Fáhccabealli er samisk og betyr ordrett den ene votten i et vottepar. Fáhccabealli er også en samisk betegnelse på en vottestor kveite. Det er også en lokal forklaring at fiskegrunna har form som vott.
Mihoko Iwaya

Landslaget

Mihoko Iwaya spilte 2 landskamper for Japans kvinnelandslag. Hun ble tatt ut i Japans tropp til Asiamesterskapet i fotball for kvinner 1981.
Ørebetennelse

Generell etiologi og patogenese

Ørebetennelse kan ramme personer i alle aldre, men barn er spesielt utsatt. Enkelte barn er plaget med hyppige ørebetennelser. Om det er rammet tre ganger siste seks måneder eller fire ganger siste året er det å regne for et ørebarn.
Ørebetennelse kan forårsakes av både virus og bakterier. De bakterielle er mer alvorlige, og gir som regel større allmennpåvirkning enn de virale.
Vi deler ørebetennelsene inn i flere hovedtyper, og behandler hver enkel med patogenese, symptomer og behandling i det følgende

Symptomer

Det dominerende symptomet er kløe i øregangen. Det kan også merkes rødhet og hovenhet av øregangen.

Simplexotitt

Dette er den vanligste mellomørebetennelsene. Den er forårsaket av bakterier eller virus, og går over av seg selv uten behandling. Den gir moderat smerte, og veldig lite allmennpåvirkning. Den kan imidlertid utvikle seg til en akutt mellomørebetennelse (se under).

Symptomer og forløp

Denne ørebetennelsen gir større grad av allmennpåvirkning med feber og slapphet. Det er også kraftige smerter i øret, og det kommer gjerne puss fra øregangen. Feberen pleier å avta etter 2-3 dager og resten av symptomene kan henge i opp til en uke.

Behandling

I Norge sier retningslinjene at den i utgangspunktet ikke skal behandles med antibiotika, da naturlig forløp gir større grad av immunitet mot senere infeksjoner. Komplikasjoner til ubehandlet mellomørebetennelser er sjeldne, og sykdomsvarigheten blir svært lite redusert av antibiotika. Ved komplikasjoner og hos ørebarn (se over) skal man imidlertid behandle med antibiotika. Valget faller da i første rekke på penicillin.

Man gir midlertidig smertelindrende behandling til alle. Paracetamol er et førstevalg.

Etiologi og Patogenese

Sekretorisk mellomørebetennelse kan oppstå som en følge etter akutt mellomørebetennelse. Ellers er det forbundet med dårlig funksjon av øretrompeten, enten pga. at denne er dårlig utviklet, eller at utvekster (polypper) i øvre del av svelget stenger for den.

Symptomer

Dette er en ørebetennelse som ikke gir særlig mye symptomer bortsett fra sekret fra øregangen.

Behandling

Behandling er vanligvis ikke nødvendig da betennelsen tilheler av seg selv. Noen ganger går den imidlertid over til å bli en kronisk ørebetennelse (se under).

Diagnose

Ved vedvarende hull på trommehinnen (over 2-3 måneder) eller ved påvisning av kolesteatom stilles diagnosen kronisk ørebetennelse.

Symptomer

Denne tilstanden har ofte veldig få symptomer. Hullet i trommehinnen kan imidlertid gi et lite konduktivt hørselstap.

Komplikasjoner

Hvis hullet i trommehinnen er perifert i trommehinnen, kan det gi opphav til en svulst kalt kolesteatom. Hvorfor kolesteatomet oppstår vet man ikke helt sikkert, men man regner med at det skyldes at epitelceller fra øregangen flasser av, og kommer inn i mellomøret gjennom hullet i trommehinnen. Her hoper det seg opp kolesterolholdige celler som danner en klump: kolesteatomet. Dette er en fryktet komplikasjon som kan ødelegge det omkringliggende vevet om kolesteatomet får vokse seg stort nok. Det kan gi et varig konduktivt hørselstap.
Inkerman

Inkerman (ukrainsk og russisk: Инкерма́н, krimtatarisk: İnkerman) er en by på Krimhalvøya i Sevastopol kommune, noe øst for storbyen. 
Befolkningen var på 11 921 innbyggere ved inngangen av 2012.

Historie

Stedet har vært bebodd siden antikkens tid. Et hulekloster (viet til den hellige Klemens) ble grunnlagt nær Inkerman på 700-tallet av bysantinske ikontilhengere som flyktet fra ikonoklastene i hjemlandet. Klosteret ble stengt i sovjettiden, men er senere blitt restaurert og er igjen i bruk. 
Kalamita, en middelalderborg utvidet på 1300-tallet og som nå ligger i ruiner, ble bygd på en strategisk klippe med utsyn over Inkerman og sundet ut til Svartehavet. Den har fått forfalle fra dens tyrkiske garnisjon ble overflødig på 1700-tallet fordi kosakkangrepene var opphørt. 
Slaget ved Inkerman den 5. november 1854 var et av de store slagene under Krimkrigen. Det var et mislykket forsøk fra russisk side på å bryte beleiringen av Sevastopol. De britiske og franske allierte forhindret det russiske utbrudd og fortsette beleiringen, riktignok med svært høye tap. De britiske enhetene som var i kamp mistet mer enn en tredjedel av sine menn.
Tjällmo

Tjällmo er et tettsted i Motala kommune i Östergötlands län i Östergötland i Sverige. I 2010 hadde tettstedet 557 innbyggere.
The Cramps

The Cramps var et amerikansk psychobilly band. De ble stiftet i 1976. Musikken er en blanding av amerikansk rockabilly fra 50-tallet, garagerock fra 60-tallet og punk fra 70-tallet. Psychobilly kalles også for punkabilly og gothabilly.
Noen kjente låter av The Cramps: Greenfuz, Voodoo Idol, Caveman, Green Door, Under The Wires, Cramp Stomp, Badass Bug, Queen Of Pain, God Monster, Like A Bad Girl Should og Peter Gunn.
11. august 2007 spilte The Cramps på Øyafestivalen i Oslo.
VM i turn 1985

Det 23. verdensmesterskapet i turn ble arrangert i perioden 3. til 10. november 1985, i Montréal, Canada.
UNOMSA

UNOMSA, eller United Nations Observer Mission in South Africa, var en politisk observatørstyrke utplassert av FN i Sør-Afrika for å overvåke den politiske prosessen i landet fram til avholdelse av de første frie flerpartivalgene i landet etter apartheid. Etter inngåelsen av den nasjonale fredsavtalen i september 1991, ble det etablert fredskomitéer i områder med særlig skarp konflikt og mye politisk vold. FNs sikkerhetsråd vedtok i resolusjon 772 datert 17. august 1992 å støtte dette fredsarbeidet ved å sende den politisk observatørmisjonen UNOMSA til landet.
Observatørstyrken ble utstasjonert i september 1992. Den besto i utgangspunktet av 50 personer, men i forbindelse med avviklingen av valget i april 1994 ble valgobservatører brakt inn og staben økte til 2 527. UNOMSA var i arbeid til 1994, da mandatet ble opphevet ved Sikkerhetsrådets resolusjon 930 av 27. juni 1994. Misjonen ble ledet av jamaicaneren Angela King.
Strømdal

Strømdal er en bydel i Skien, nordvest for sentrum. Alle eiendommer, veier, lekeplasser og annet areal er skilt ut fra Strømdal gård. Det anslås at dette dreier seg om ca 1 000 eiendommer. Strømdal ligger på Gulset. Tidligere hadde Strømdal en egen barneskole, men den ble lagt ned i 2009 og senere overtatt av Grenland kristne skole. REMA 1000finnes også  på Strømdal. Elevene ved Strømdal skole ble overflyttet til Kollmyr og Stigeråsen skoler, som begge ligger på Gulset. Gulsetveien, som er en av Strømdals gjennomfartsveier, går fra Falkumbrua til Gulset. Falkumelva skiller Falkum og Strømdal. Kjente personer fra Strømdal er artist Vidar Letho og fotballspiller Alexander Aas.
Parentispa

Utseende

Middelsstore (4,7 - 6,2 millimeter), avlange, svarte skjoldbiller, dekkvingene gjerne med gule tegninger.  Kroppen er nesten fire ganger så lang som bred. Antennene er tynne, 11-leddete, litt lengre enn pronotum. Pronotum er avrundet firkantet, så langt som bredt, dekkvingene er jevnbrede, uten utvidete sidekanter, med 10 fine punktrader.

Levevis

Både larver og voksne lever på planter og eter fra dem. Artene lever på palmer, særlig oljepalme.

Utbredelse

Slekten er kjent fra Belize i nord til Brasil i sør.
Harald Nielsen

Teatermann

Harald Nielsen debuterte på Det norske Theater i Bergen 25. april 1851, som d’Aubigny i stykket Gabrielle de Belle-Isle. I 1854–1855 var han knyttet til Christiania Theater, men mistrivdes og søkte tilbake til teateret i Bergen, hvor han hadde ansettelse til 1861. Både han og hustruen Fredrikke forlot Bergen for å jobbe for Det norske Theater i Trondheim. I 1865 dannet han sammen med Jacob Asmundsen et eget norsk teaterselskap, som spilte i Bergen høstsesongen 1865 og i Trondheim vårsesongen 1866. Med flere lengre avbrudd ble teaterselskapet fortsatt frem til i 1870.

Ekteskap

Harald Nielsen ble  den 27. november 1856 gift med skuespiller Fredrikke Jensen (1837–1912). De fikk etterhvert ti barn, og da de kom til Trondheim holdt de stort og folksomt hus i Prinsens gate 13, (senere i Dronningens gate 27, hvor han også drev sitt fotoatelier). Så lenge hun levde hjalp svigermoren, Anne Rognved, dem som husbestyrerinne. Hun ble assistert av sin tenåringsdatter, svigerinnen Josephine Amalie Rognved, og et par tjenestejenter.

Fotograf

I 1870 ga Harald Nielsen opp skuespillerkarrieren og ble fotograf, liksom teaterkollega Daniel Georg Nyblin hadde gjort ti år tidligere. Han kjøpte Rostads atelier i Prinsens gate 3 ved Turnhallen i Trondheim, og overtok sannsynligvis også hans negativplater. Her arbeidet han sammen med fotograf Miron Bronislaw Omenta under firmanavnet «Nielsen & Omenta». Fra 1874 hadde Harald Nielsen sitt fotoatelier i «Stadthamborggaarden» i Dronningens gate 27, på hjørnet mot St. Olavs gate i Trondheim. I 1876 fulgte han sin hustru tilbake til Bergen, hvor hun var blitt engasjert som ensemblets førstedame ved etableringen av Den Nationale Scene. Han fikk da fotoatelier i Kortpillsmuget, hvor han holdt det gående som portrettfotograf til 1881.
Ikke gjør dette hjemme

Ikke gjør dette hjemme er en TV-serie som handler om eksperimenter. Serien har gått siden januar 2011, og har gått i seks sesonger på NRK.
Marte Hedenstad og Torfinn Borkhus  er programledere, og temaet er å gjøre ting som er både farlig og forbudt i hjemmeomgivelser, som å lage bombe av ugressmiddel, avfyre fyrverkeri i stuen, lage tomatsuppe i oppvaskmaskin, lage brus av melk, bygge et mikrobølgerom av et lite bad, gå ut med vått hår, varme opp strutseegg i mikrobølgeovn, og så videre. Målet er å sjekke ut advarsler på gjenstander, og å se hva som skjer når man gjør det motsatte av advarslene. Siste episode av hver sesong ender med at huset blir ødelagt, vanligvis i en brann.
Rune Nilson, kjent fra Lønsj (radioprogram) på NRK P1 var tidligere medprogramleder i sesong 1-4, og Per Olav Alvestad, kjent fra NRKs Newton og Schrödingers katt var også tidligere medprogramleder i sesong 1-3. 
Serien kan minne om en krysning av de amerikanske TV-seriene Mythbusters og Jackass, og er skrevet av Rune Nilson, Tormod Ingul og Chris Veløy. Veløy har også regi.
Serien fikk umiddelbar negativ oppmerksomhet, og det ble hevdet at det oppmanet til terror og dårlig oppførsel, og ble også klaget inn til Kringkastingsrådet, hvor klagen ikke ble tatt til følge. Der fikk det derimot ros, og Knut Haavik mente at det er et viktig program.
27. januar la NRK ut serien for nedlasting i HD-formatene 720p og 1080p samt podcast. 
Episode 1 og 2 av programmet ble midlertidig fjernet fra NRKs nettsider og samtlige torrents ble også fjernet etter terrorangrepene i Norge 2011
Sesong 2 er spilt inn i 6 episoder og sendes på NRK1 torsdag 5. januar 2012 klokken 19.45 med nye episoder hver uke til samme tid. Det sendes repriser på NRK1 påfølgende lørdag 03.45 og mandag 00.20, samt på NRK3 påfølgende søndag 20.00 og tirsdag 02.00
12. november 2012 ble det offisielt bekreftet på den offisielle Facebook-siden at produksjonen av sesong 3 skulle starte. 
En fjerde sesong er nå annonsert med planlagt sendetid oktober-desember 2015. Etter 3 sesonger skal Alvestad slutte og Torfinn Borkhus skal overta programlederrollen sammen med Nilson fra 4. sesong. Sesong 5 sendes i høsten 2016, hvor Nilson slutter som programleder og Marte Hedenstad blir ny programleder sammen med Borkhus i denne sesongen. De er også programledere i sesong 6 som sendes høsten 2017.
Originalserien har blitt vist i SVT i Sverige.
En canadisk versjon ble laget i 2013, og de gjorde nesten de samme tingene som ble gjort i Norge.
Det er også blitt laget spin-offs av serien i andre land som i Canada, Sverige, Danmark, Tyskland, Polen og Ungarn.
Ordenen Tessera Concordiæ

Ordenen Tessera Concoridæ også kalt Christian VIIs orden var en dansk orden innstiftet 21. oktober 1774. Den ble innstiftet i anledning arveprins Frederiks bryllup og kan ha vært en erstatning for Mathildeordenen, som forsvant 1772 da dronning Caroline Mathildes ekteskap med kong Christian VII ble oppløst og hun ble landsforvist. Ordenens navn på latin betyr tegnet på enighet, en henvisning til nye, harmoniske tilstander i kongefamilien etter Struensees fall. Ordenen Tessera Concoridæ var en hofforden, som kun ble tildelt et begrenset antall medlemmer av kongehuset. Den gikk gradvis ut av bruk. Ordenen overlevde sannsynligvis ikke enkedronning Juliane Marie, som døde i 1796.

Insignier

Ordenstegnet for Ordenen Tessera Concoridæ besto av et hvitemaljert kors med røde kanter, en henvisning til dannebrogskorset. Korset hadde stråler i korsvinklene. Over korset var det plassert en medaljong med kongens monogram, bokstaven C og tallet 7, på en rødemaljert oval bakgrunn. Medaljongen var omgitt av en krans og utenfor denne igjen en bord i lyst blått, med Elefantordenens ordenstegn nederst. Borden hadde innskriften «• GLORIA • EX AMORE • PATRIA •» (kjærlighet til fedrelandet, min ære), kongens valgspråk. Ordenstegnet var gjort i gull og kostbart utstyrt med edelstener. Reversen bar innskriften «TESSERA CONCORDIÆ», ordenens motto. Ordenstegnet var opphengt i båndet i en kongekrone. 
Ordensbåndet var lyst blått bånd, som i Elefantordenens ordensbånd, med smale kantstriper i hvitt og rødt, som i båndet for Dannebrogordenen.
Det ble også laget ordensringer, der Christian VIIs monogram og Elefantordenens bånd og ordenstegn inngikk sammen med kongens valgspråk og en kongekrone.

Tildeling

Utnevnelse til ordenen fant sted 21. oktober 1774 da arveprins Frederik giftet seg med prinsesse Sophie Frederikke av Mecklenburg-Schwerin. Antallet medlemmer regnes til omkring ti. I tillegg til kongen selv, ble enkedronning Juliane Marie, arveprins Frederik og prinsesse Sophie Frederikke, kronprins Frederik, prinsesse Louise Augusta, prinsesse Charlotte Amalie (datter av Frederik IV), samt kongens søstre Sofia Magdalena, dronning av Sverige, Vilhelmine Caroline og Louise utnevnt til medlemmer av ordenen.
Det antas at ordensringene ble tildelt fem personer: Ove Høegh-Guldberg, general Hans Henrik von Eickstedt, generalløytnant Georg Ludvig von Køller-Banner, generalkrigskommissær Johan Frederik Classen og kammerjunker Engel Carl Ernst Schack.
Hugh Gaitskell

Bakgrunn

Hugh Gaitskell var tredje og yngste barn av Arthur Gaitskell (1870–1915), fra Indian Civil Service, og Adelaide Mary Gaitskell, født Jamieson (død 1956), hvis far, George Jamieson, var generalkonsul i Shanghai og før det hadde vært dommer ved British Supreme Court for China and Japan. Hugh ble utdannet ved Dragon School, Winchester College og New College i Oxford, hvor han tok en grad i filosofi, politikk og økonomi i 1927.

Politisk engasjement og karriere

Han ble politisk engasjert som følge av generalstreiken i 1926, og underviste gruvearbeidere i økonomi for Workers' Educational Association i Nottinghamshire. På 1930-tallet arbeidet han ved University College London, hvor han ledet avdelingen for politisk økonomi.
I årene 1933/1934 var han gjesteforeleser ved universitetet i Wien, der han kom i kontakt med blant annet Ludwig von Mises. Gaitskell ble øyenvitne til Februarkämpfe («februarkampene») og den begynnende stenderstaten, noe som gjorde ham til overbevist tilhenger av det parlamentariske demokrati og til en reformistisk sosialdemokrat.
Gaitskell ble innvalgt i det britiske underhuset for en valgkrets i Leeds i 1945, og innehadde en rekke ministerposter før han ble finansminister i 1950. På denne tiden oppstod et motsetningsforhold mellom Gaitskell og Aneurin Bevan som følge av diskusjonen om Storbritannia skulle innføre egenandeler i helsevesenet for å betale for Koreakrigen.
Etter at Clement Attlee gikk av som partileder i 1955 forsøkte både Gaitskell og Bevan å bli valgt til ny leder, men Gaitskell gikk seirende ut av avstemningen. Valget av Gaitskell til leder falt sammen med en av Labours svakeste perioder, og han har av noen blitt beskrevet som «den beste statsministeren Storbritannia aldri hadde».
I 1959 hadde Labour ventet å vinne valget, men etter at det ble sådd tvil om et forslag om å øke pensjonene og som følge av en svært vellykket konservativ populistisk kampanje under slagordet Life is better with the Conservatives, don't let Labour ruin it, oppnådde partiet ikke noe flertall.
Gaitskell forsøkte tidlig å modernisere partiet, og gikk inn for å oppheve programfestingen av massiv nasjonalisering av industri. Samtidig var han en motstander av at Storbritannia ensidig skulle ta i bruk atomvåpen.
Uenighet innad i partiet førte til opprettelsen av en Campaign for Democratic Socialism som forsvarte Gaitskells synspunkter på begynnelsen av 1960-tallet. Mange av CDS-medlemmene deltok senere i grunnleggelsen av SDP i 1981. Gaitskell støtte imidlertid mange av sine tilhengere fra seg på grunn av sin motstand mot britisk medlemskap i EEC, som han i 1962 hevdet var «slutten på tusen års øyhistorie».
Han døde etter et plutselig anfall av lupus erythematosus i 1963, og ble etterfulgt som Labour-leder av Harold Wilson.
Blokkerende høytrykk

Omegablokkering

En omegablokkering har fått navnet sitt fordi høydefeltet over et slikt høgtrykk ligner den greske bokstaven omega. Det typiske mønsteret for en omegablokkering er at det er et lavtrykk vest for høytrykket og et annet lavtrykk øst for det.

Rexblokkering

Rexblokkering har et høytrykk nord for et lavtrykk. Ofte har både høytrykket og lavtrykket en lukket situasjon, som betyr at isobarene rundt trykksystemene danner sirkler. Rexblokkeringen er kalt opp etter meteorologen som først identifiserte dem.
Kanskje kommer aldri

Kanskje kommer aldri er en juniorroman skrevet av Tania Kjeldset. Den kom ut i 2005 på Cappelen forlag og har ISBN 9788202253752.
Godlia hageby

Godlia hageby er et boligområde på Bryn i Oslo.
Området ble bygget etter modell av det engelske hageby-konseptet.